**ΙΑΝΟΥΑΡΙΟΣ 26!!**

**ΕΠΙ ΣΕΙΣΜΟΥ ΑΠΕΙΛΗΣ ΑΚΟΛΟΥΘΙΑ**

  
**ΙΑΝΟΥΑΡΙΟΣ ΚΣΤ !!**

**ΕΠΙ ΑΠΕΙΛΗΣ ΣΕΙΣΜΟΥ, ΘΕΪΚΗΣ ΟΡΓΗΣ, ΠΥΡΟΣ, ΛΟΙΜΟΥ ΚΑΤΑΚΛΥΣΜΟΥ, ΣΥΜΦΟΡΩΝ, ΑΝΑΓΚΗΣ, ΛΙΜΟΥ, ΝΟΣΩΝ, ΚΑΚΩΣΕΩΝ, ΑΙΡΕΤΙΖΟΝΤΩΝ, ΕΠΙΘΕΣΕΩΝ ΕΧΘΡΩΝ, ΕΜΦΥΛΙΟΥ ΠΟΛΕΜΟΥ, ΑΙΦΝΙΔΙΟΥ ΘΑΝΑΤΟΥ, ΠΕΙΡΑΣΜΩΝ, ΚΑΙ ΠΑΣΗΣ ΑΛΛΗΣ ΒΛΑΒΗΣ, ΘΛΙΨΕΩΣ ΚΑΙ ΠΕΡΙΣΤΑΣΕΩΣ**

**ΑΚΟΛΟΥΘΙΑ**

***(Γεωργίου Γαλανοπούλου.)***

**ΜΙΚΡΟΣ ΕΣΠΕΡΙΝΟΣ**

**Εις το· *Κύριε εκέκραξα*, ιστώμεν στίχους δ’ , και ψάλλομεν Στιχηρά Προσόμοια.**

**Ήχος α’ . Πανεύφημοι Μάρτυρες.**

Δοξάσωμεν σήμερον πιστοί, Κύριον φιλάνθρωπον, εν μελιχροίς θείοις άσμασι, τον λόγω κτίσαντα, άπασαν την κτίσιν, ορατήν, αόρατον, πηλώ τε πλαστουργήσαντα άνθρωπον, θεία Εικόνι του, δι’ ον, χρόνω ενηθρώπησεν, εις το σώσαι, τούτον αμαρτήσαντα.

Ψαλμοίς ανυμνήσωμεν Θεόν, ευσεβών συστήματα, δόξαν Αυτώ αναμέλποντες, και πίστει κράζοντες· Πάτερ Λόγε, Πνεύμα Τριας ακατάληπτε, σεισμού της απειλής πάντας λύτρωσαι, τους προσκυνούντάς Σε, και τον κλόνον της γης κατάπαυσον, των δ’ ανέμων, τας ορμάς μετάβαλε.

Ως αύρα Θεέ ώφθης ποτέ, λεπτοτάτη δούλω σου, Θέσβης πατρίδος βλαστήματος, Προφήτη ου πυρί, συσσεσιμώ ουδέ τε, Μωσή τω δυσήχω δε, Σιναίω κατιδόντι Σε Δέσποτα, θυέλλη γνόφω τε, εντολάς πλαξί παρέδωκας, δοξαζόντων, δόξαν σου την άρρητον.

Σεισμού απειλής, θυμού τ’ οργής, ρύσαι παντοδύναμε, τους Σε θερμώς ικετεύοντας, και γην στερέωσον, μεθ’ ημών σω φόβω, θείων προσταγμάτων σου, τη πέτρα ασαλεύτως της πίστεως, αμαρτανόντων Σοι, καθ’ εκάστην πλημμελήμασι, μετανοία δ’ αύθις επιστρέφοντας.

***Δόξα. Ήχος β’ .***

Της φοβεράς του σεισμού απειλής, της δικαίας οργής σου, επί ταις αμαρτίαις ημών, δικαιοκρίτα Κύριε, ελευθέρωσον το πλάσμά σου, και εμφύτευσον εν ταις καρδίαις ημών, τον φόβον των θείων εντολών σου, ίνα ειρηνεύοντες δοξάζομέν Σε, τον μόνον φιλάνθρωπον Δεσπότην, και Λυτρωτήν ημών Θεόν. Και προσκυνούντες πιστώς, την Τριαδικήν μονοκρατορίαν, την εκ του μη όντος, τα πάντα τω λόγω συστήσασαν, και άνθρωπον εκ χοός, πνοή αθανάτω, δημιουργήσασαν, τω δέει εκβοώμεν· Κύριε, δόξα σοι.

***Και νυν. Ο αυτός. Ότε εκ του ξύλου.***

Τείχισον Σταυρώ μονογενούς, πάντας τους υμνούντάς σε Μήτερ, ηγιασμένε Ναέ, έμψυχον Παλάτιον, του Βασιλέως Θεού, Θεοτόκε απείρανδρε, και σώσον τους πίστει, Όνομα πανάγιον, ομολογούντάς Σου, ίνα μη σατάν αφαρπάση, πλάσμα υπέρ ο, ο Υιός Σου, κράτος ταις παλάμαις κτείνας έλυσε.

***Εις τον Στίχον. Ήχος β’ . Οίκος του Εφραθά.***

Σώσον Χριστιανών, το γένος της οργής σου, δικαιοκρίτα Σώτερ, και γης τον κλόνον παύσον, πιστώς σε ικετεύομεν.

Στ.: *Ο Κύριος εβασίλευσεν, οργιζέσθωσαν λαοί· ο καθήμενος επί των Χερουβείμ, σαλευθήτω η γη.*

Νεύσον Τριαδική, Θεότης ουρανόθεν, ημών παρακαλούντων, κοπαύουσα θαλάσσης, τον σάλον γης τον κλόνον τε.

Στ.: *Επίστρεψον ημάς, ο Θεός των σωτηρίων ημών, και απόστρεψον τον θυμόν σου αφ’ ημών.*

Άγιος ει Θεέ, και θαυμαστός εν πάσι, βοήσωμεν τω Κτίστη, αιτούμενοι ρυσθήναι, ημάς σεισμού δονήσεως.

***Δόξα. Ήχος β’ .***

Της του σεισμού φοβεροτάτης απειλής, του σαλεύοντος γης τα θεμέλια, και της βλάβης παντός ετέρου κινδύνου εκλύτρωσαι την κληρονομίαν σου, Χριστέ ο Θεός ημών, και μηδέποτε δεόμεθά σου, αποστρέψης αφ’ ημών το πρόσωπόν σου, δια το πλήθος των οικτιρμών σου, και της σης αγαθότητος δωρούμενος πάσι, τοις προσκυνούσί σε πιστώς, το μέγα σου έλεος.

***Και νυν. Θεοτοκίον.***

Ρύσαι πάντας Χριστέ, Αγίων Σου πρεσβείαις, και της αγνής Μητρός σου, σεισμού τους προσκυνούντας, Τριάδα ομοούσιον.

***Νυν απολύεις. Τρισάγιον.***

***Απολυτίκιον. Ήχος α’ . Της ερήμου πολίτης.***

Ο ποιών την γην τρέμειν, επιβλέπων τοις όμμασι, ρύσαι εκ σεισμού τον λαόν σου, και θυμόν σου απόστρεψον, μακράν ημών φθοράς ελευθερών, λυτρούμενος ανάγκης και δεινών, συμφορών τε σους οικέτας πανευλαβώς, φόβω και πίστει κράζοντας· δόξα Σοι ω Τριας προσκυνητή, δόξα Σοι Θεέ επουράνιε, δόξα Σοι Παντοκράτορ Βασιλεύ, μόνε φιλάνθρωπε.

***Δόξα. Και νυν. Θεοτοκίον.***

Τον λαόν της Ελλάδος σκέπε φρούρει και φύλαττε, Σώτερ της Μητρός Σου πρεσβείαις, εξ εχθρών επιθέσεως, και λύτρωσαι σεισμού πυρός ημάς, παθών κινδύνων νόσων συμφορών, καταπαύων την ορφήν σου, όπως ψαλμοίς, βοώμεν τη τεξάση σε· χαίρε των Ορθοδόξων η ελπίς, χαίρε ημών μεσίτρια, χαίρε η προστασία γηγενών, τείχος απόρθητον.

***Απόλυσις.***

**ΜΕΓΑΣ ΕΣΠΕΡΙΝΟΣ**

**Ευλογήσαντος του ιερέως, ο Προοιμιακός, και το· *Μακάριος ανήρ.* Εις δε το· *Κύριε εκέκραξα*, ιστώμεν στίχους στ’ , και ψάλλομεν Στιχηρά Προσόμοια.**

**Ήχος α’ . Ω του παραδόξου θαύματος.**

Ω του παραδόξου θαύματος! Θεία νεύσει ταχύ, άνεμος εκόπασε, και φόβος των Μαθητών, αλώ κατέπαυσε· διο απειλής σεισμού, και της εξάρδεως τούτου εκλύτρωσαι, τους δούλους σου λυτρωτά, και ενοποίησον γης, πάντα ρήγματα· όπως πίστει προσκυνούμεν, σε τον πολυεύσπλαγχνον, τον δωρούμενον πάσιν, ιλασμόν και μέγα έλεος.

Βαβαί των σων θαυμασίων Θεέ! Ουρανόθεν βλέπεις, και ποιείς γην τρέμουσαν, σταυρούμενος Γολγοθά, ταύτην δ’ εσάλευσας, διέρρηξας του Ναού, το καταπέτασμα, μνήματος ήνοιξας· ανέστησας τους νεκρούς, πολλοίς οφθέντας, και τρόμω παρέχοντας· όθεν παύσον γης τον κλόνον, σε καθικετεύομεν, αχαρίστων ο δήμος, ευεργέτα πολυέλεε.

Σεισμού λαόν ελευθέρωσον, και ανάγκης ρύσαι, ημάς παντοδύναμε, δοξάζοντας σην φρικτήν, οικονομίαν Χριστέ, δι’ ης έσωσας φθοράς, βροτών το γένος, ζωήν χαρισάμενος· διο δος χριστιανοίς, των οφλημάτων την λύσιν βοώντων σοι· ω Θεέ ημών οικτίρμον, δέξαι την μετάνοιαν, και παράσχου σην χάριν, λυτρωθήναι της κολάσεως.

***Έτερα. Ήχος β’ . Ποίοις ευφημιών στέμμασι.***

Ποίοις, πνευματικοίς ρήμασι, μεγαλύνωμεν Τριάδος κράτος, ύμνοις λιγυροίς προσφθεγγόμενοι, ουχ αξίως νυν οι αχάριστοι, και αμαρτωλοί τούτο ποιούμεν, το σύμπαν, συ εκ μη όντων, λόγω έκτισας, πηλώ τε, Αδάμ χερσί, σαις επλαστούργησας, πηγάς δ’ έστησας υδάτων, εν σοφία πάντα, ω Τριας η προσκυνητή· διο γην ασάλευτον, δος έχειν, σεισμού απαλλάττουσα.

Ποίοις, ασματικοίς άνθεσιν, ουχ ακάνθινον πλέξομεν στέφος, τω εν τω Κρανίω δι’ άφατον, έλεος λησταίς συσταυρωθέντι, ουρανών φριττόντων, γης τρεμούσης· ήνπερ συσσείσας Σωτήρ, νεκρούς ανέστησας, ημάς δε, της απειλής σεισμού εκλύτρωσαι, σου δεομένους δακρύοις, και εκ βλάβης τήρει, ατρώτους οικίας λαού, ναούς σου δ’ απήμονας, ίν’ εις αιώνα, σε δοξάζομεν.

Ποίοις, μελωδικοίς άσμασιν, ανυμνήσωμεν τον Ζωοδότην, όρη τη παλάμη απτόμενον, και τοις ηφαιστείοις καπνίζοντα, τον αβύσσους βλέποντα υψόθεν· δαιμόνων, τον καταλύτην και αντίδικον, ανθρώπων, τον ευεργέτην, και διδάσκαλον, τον ουρανοίς ενοικούντα, πανταχού παρόντα, δεομένων τον αρωγόν, νοσούντων θεράποντα, και πιστών, θείον αγαλλίαμα.

***Δόξα. Ήχος πλ. β’ .***

Έσεισας την γην σω νεύματι, και έσχισας υδάτων φύσιν, τη προστάξει σου Μωσεί, εν τη Ερυθρά θαλάσση Κύριε· του Ιορδάνου τα ύδατα, τη μηλωτή Ηλιού διέρρηξας, τη αηττήτω σου ισχύει, και εκ της πέτρας ύδωρ εξέβλυσας, τον πικρόν εν τη Μερρά· και τω ανέμω κελεύσας, εν τη λίμνη Γεννησαρέτ, τον φόβον των Μαθητών σου, κατέπαυσας και συνέσεισας την γην, εν τω σταυρούσθαί σε, υπό λαού αχαρίστου και αγνώμονος· ημών δε των αμαρτωλών οικετών σου, πάντα φόβον απέθου, και τον κλόνον παύσον ταχύ, της δικαίας οργής σου μακρόθυμε, όπως τοις ασματικοίς μέλεσιν, ισαγγέλω βιοτή, δοξολογούμεν τω κράτει σου, προσκυνούντες την Τριαδικήν Θεότητα, συν Πατρί, Υιώ τε και Αγίω Πνεύματι.

***Και νυν. Θεοτοκίον***

Τις μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

***Είσοδος. Φως ιλαρόν. Προκείμενον της ημέρας τα Αναγνώσματα.***

***Βασιλειών Δ’ τὸ Ανάγνωσμα (Κεφ. β’ , 1-13)***

Εγένετο, εν τω ανάγειν Κύριον εν συσσεισμώ τον Ηλιού, ως εις τον ουρανόν και επορεύθη Ηλιού και Ελισσαιέ εκ Γαλγάλων. Και είπεν Ηλιού προς Ελισσαιέ· Κάθου δη ενταύθα, ότι Κύριος απέσταλκέ με έως Βαιθήλ. Και είπεν Ελισσαιέ· Ζη Κύριος, και ζη η ψυχή σου, ει εγκαταλείψω σε· και ήλθον εις Βαιθήλ. Και ήλθον οι υιοί των προφητών οι εν Βαιθήλ προς Ελισσαιέ και είπον προς αυτόν· Ει έγνως, ότι Κύριος σήμερον λαμβάνει τον κύριόν σου επάνωθεν της κεφαλής σου; Και είπε· Καγώ έγνωκα, σιωπάτε. Και είπεν Ηλιού προς Ελισσαιέ· Κάθου δη ενταύθα, ότι Κύριος απέσταλκέ με εις Ιεριχώ. Και είπεν Ελισσαιέ· Ζη Κύριος και ζη η ψυχή σου, ει εγκαταλείψω σε· και ήλθον εις Ιεριχώ. Και ήγγισαν οι υιοί των προφητών οι εν Ιεριχώ προς Ελισσαιέ και είπον προς αυτόν· Ει έγνως ότι σήμερον λαμβάνει Κύριος επάνωθεν της κεφαλής σου; Και είπε· Και γε εγώ, έγνων, σιωπάτε. Και είπεν αυτώ Ηλιού· Κάθου δη ώδε, ότι Κύριος απέσταλκέ με έως εις τον Ιορδάνην. Και είπεν Ελισσαιέ· Ζη Κύριος και ζη η ψυχή σου, ει εγκαταλείψω σε· και επορεύθησαν αμφότεροι, και πεντήκοντα άνδρες υιοί των προφητών και έστησαν εξεναντίας μακρόθεν και εμφότεροι έστησαν επί του Ιορδάνου. Και έλαβεν Ηλιού την μηλωτήν αυτού και είλησε και επάταξε το ύδωρ, και διηρέθη το ύδωρ ένθεν και ένθεν, και διέβησαν αμφότεροι εν ερήμω. Και εγένετο εν τω διαβήναι αυτούς και Ηλιού είπε προς Ελισσαιέ· Αίτησε τι ποιήσω σοι πριν η αναληφθήναί με από σου. Και είπεν Ελισσαιέ· Γεννηθήτω δη δισσώς εν πνεύματι σου επ’ εμέ. Και είπεν Ηλιού· Εσκλήρυνας του αιτήσασθαι· εάν ίδης με αναλαμβανόμενον από σου, και έσται σοι ούτως, και εάν μη, μη γένηται. Και εγένετο αυτών πορευομένων, επορεύοντο και ελάλουν, και ιδού άρμα πυρός και ίπποι πυρός και διέστειλαν ανά μέσον αμφοτέρων, και ανελήφθη Ηλιού εν συσσεισμώ ως εις τον ουρανόν. Και Ελισσαιέ εώρα και εβόα· Πάτερ, Πάτερ, άρμα Ισραήλ και ιππεύς αυτού και ουκ είδεν αυτόν· έτι και επελάβετο των ιματίων αυτού και διέρρηξεν αυτά εις δύο ρήγματα. Και ύψωσε την μηλωτήν Ηλιού, η έπεσεν επάνωθεν Ελισσαιέ, και επέστρεψεν Ελισσαιέ, και έστη επί του χείλους του Ιορδάνου και έλαβε την μηλωτήν Ηλιού, η έπεσεν επάνωθεν αυτού, και επάταξε το ύδωρ και ου διέστη, και είπε· Που ο Θεός Ηλιού άπφω; Και επάταξε τα ύδατα, και διερράγησαν ένθεν και ένθεν, και διέβη Ελισσαιέ.

***Προφητείας Ησαΐου το Ανάγνωσμα. (Κεφ. ΙΘ , 1-6, 12, 16, 19-21)***

Ιδού Κύριος καθήσεται επί νεφέλης κούφης, και ήξει εις Αίγυπτον, και σεισθήσονται τα χειροποίητα Αιγύπτου από προσώπου αυτού, και η καρδία αυτών ηττηθήσεται εν αυτοίς. Και ταραχθήσεται το πνεύμα αυτών εν αυτοίς, και την βουλήν αυτών διασκεδάσω, και παραδώσω την Αίγυπτον εις χείρας κυρίων σκληρών· τάδε λέγει Κύριος Σαβαώθ. Και πίονται οι Αιγύπτιοι ύδωρ το παρά θάλασσαν, ο δε ποταμός εκλείψει και ξηρανθήσεται. Τάδε λέγει Κύριος· που εισί νυν οι σοφοί σου; Και αναγγειλάτωσάν σοι, και ειπάτωσαν· Τι βεβούλεται Κύριος Σαβαώθ επ’ Αίγυπτον; Τη ημέρα εκείνη έσονται οι Αιγύπτιοι ως γυναίκες, εν φόβω και εν τρόμω από προσώπου της χειρός Κυρίου Σαβαώθ, ην αυτός επιβαλεί αυτοίς. Και έσται Θυσιαστήριον τω Κυρίω εν χώρα Αιγυπτίων, και στήλη προς το όριον αυτής τω Κυρίω. Και έσται εις σημείον εις τον αιώνα Κυρίω, εν χώρα Αιγύπτου· ότι κεκράξονται προς Κύριον, και αποτελεί αυτοίς άνθρωπον, ος σώσει αυτούς. Και γνωστός έσται Κύριος τοις Αιγυπτίοις· και γνώσονται οι Αιγύπτιοι τον Κύριον εν τη ημέρα εκείνη, και ποιήσουσι θυσίαν και δώρον, και εύξονται ευχάς τω Κυρίω και αποδώσουσι.

***Προφητείας Ησαΐου το Ανάγνωσμα. (Κεφ. ξγ , 1-15)***

Επίβλεψον εκ του ουρανού Κύριε, και ίδε εκ του οίκου του αγίου σου και δόξης σου. Που εστί το πλήθος του ελέους σου και των οικτιρμών σου, ότι ηνέσχου ημών Κύριε; Συ γαρ ει Πατήρ ημών, ότι Αβραάμ ουκ έγνω ημάς, και Ισραήλ ουκ επέγνω ημάς· αλλά συ Κύριε, Πατήρ ημών, ρύσαι ημάς απ’ αρχής το όνομά σου εφ’ ημάς εστί. Τι επλάνησας ημάς, Κύριε, από της οδού σου; εσκλήρυνας τας καρδίας ημών, του μη φοβείσθαί σε; Επίστρεψον δια τους δούλους σου, δια τας φυλάς της κληρονομίας σου, ίνα μικρόν κληρονομήσομεν του όρους του αγίου σου. Οι υπεναντίοι ημών κατεπάτησαν το αγίασμά σου· εγενόμεθα ως το απαρχής, ότε ουκ ήρξας ημών, ουδέ επεκλήθη το όνομά σου εφ’ ημάς. Εάν ανοίξης τον ουρανόν, τρόμος λήψεται από σου όρη, και τακήσονται, ωσεί κηρός τήκεται από πυρός· και κατακαύσει πυρ τους υπεναντίους σου, και φανερόν έσται το όνομά σου τοις υπεναντίοις σου· από προσώπου σου έθνη ταραχθήσονται. Όταν ποιής τα ένδοξα, τρόμος λήψεται από σου όρη. Από του αιώνος ουκ ηκούσαμεν, ουδέ οι οφθαλμοί ημών είδον Θεόν πλην σου· και τα έργα σου αληθινά, και ποιήσεις τοις υπομένουσί σε έλεος. Συναντήσεται γαρ έλεος τοις ποιούσι το δίκαιον, και των οδών σου μνησθήσονται. Και νυν, Κύριε, Πατήρ ημών συ ει, ημείς δε πηλός, και συ ο Πλάστης ημών· έργα χειρών σου πάντες ημείς. Μη οργίζου ημίν Κύριε έως σφόδρα, και μη εν καιρώ μνησθής αμαρτιών ημών. Και νυν επίβλεψον Κύριε, ότι λαός σου πάντες ημείς.

***Λιτή. Ήχος α’ .***

Την σαλευθείσαν κτίσιν, επανάγαγε παντοδύναμε Θεέ, εις την φυσικήν ταύτης αρμονίαν, τοις πάσιν ειρήνην την σην δωρούμενος. Δικαία γαρ εστίν, εφ’ ημάς η οργή σου, τους εκουσίως και ακουσίως αμαρτάνοντας, καθ’ εκάστην νύκτα και ημέραν, και λυπούντων σφόδρα, την σην αγαθότητα. Μη αποστρέψης το έλεος σου αφ’ ημών, δεόμεθά σου εύσπλαγχνε, μηδέ διασκεδάσης την διαθήκην σου, ότι χειρών εσμέν πλαστούργημα. Ο δι’ ημάς ενανθρωπήσας σαρκί, και Σταυρόν και θάνατον καταδεξάμενος, ίνα σώσης εκ παραβάσεως, ανθρώπων το γένος, μακρόθυμε Κύριε δόξα Σοι.

***Ήχος β’ .***

Δεύτε χριστιανών η ομήγυρις, συνελθόντες εν οίκω Κυρίου, εκτενώς καθικετεύσομεν, Χριστόν τον Θεόν ημών, όπως καταπαύση της γης τον κλόνον, και των ανέμων τας ορμάς, εις το μη βλάπτεσθαι το πλάσμα του, και αιφνιδίου θανάτου αφανίζεσθαι. Αυτώ ουν πιστοί ανακράξομεν, τω αθανάτω Δεσπότη και Σωτήρι Λυτρωτή· Σώτερ, διαφύλαξον ημάς κινδύνων ατρώτους, και σώσον τας ψυχάς ημών.

***Ήχος γ’ .***

Πολλοίς αμαρτήμασιν, εν ραθυμία βιούντες, παρεπικραίνομεν Χριστέ, αεί την σην αγαθότητα· διο και τη νεύσει σου, την γην ταράττεις, και όσα βούλει ποιείς, αναμένων πάντων, λογισμού επιστροφήν, των πιστώς εκβοώντων· Κύριε δόξα Σοι.

***Ήχος δ’ .***

Τις σου τα φρικτά θαυμάσια, ω Θεέ εξυμνήσειε; Τις σου το ύψος της δόξης, και προνοίας σου το βάθος, ικανώς εκδιηγήσειεν; η τις σου το φιλάνθρωπον και μακρόθυμον, αξίως επαινέσειε; Το γαρ πάντα εν σοφία εποίησας. Μηδείς ημών ταύτα τολμά κατανοείν, άνευ της του παναγίου σου Πνεύματος δωρεάς, και της του σου φωτισμού ενισχύσεως. Ότι δικαίως αγανακτείς καθ’ ημών, λυπούντων σε σφοδρώς, πολλοίς αμαρτήμασι, και συνέχεις την κτίσιν, τη νεύσει η την αποστροφήν, του θείου προσώπου σου, αλλά και τη κελεύσει σου· διο παράσχου ημίν πανοικτίρμον, πταισμάτων την άφεσιν, και σώσον τας ψυχάς ημών.

***Ήχος πλ. β’ .***

Κύριε Βασιλεύ, ίσμεν ότι τα πάντα φρίσσει και τρέμει, από προσώπου της δυνάμεώς σου· διο δεόμεθά σου μακρόθυμε, και βοώμέν σοι φιλάνθρωπε, εν ναώ αγίω σου· ρύσαι ημάς της απειλής του σεισμού, και υδάτων.

***Ήχος βαρύς.***

Απονέκρωσον της σαρκός σκιρτήματα, και εμφωλεύοντα ψυχή, εκρίζωσον πάθη, της μετανοίας συσσεισμώ, δεόμεθά σου εκτενώς, του παντός Δημιουργέ· ο ιώμενος των ανθρώπων τας νόσους, ίασαι τα συντρίμματα εκ του σεισμού, της δικαίας σου οργής, πολυέλεε Χριστέ· και δώρησαι τοις πιστοίς, των πταισμάτων ιλασμόν, ειρήνην τω κόσμω σου, και ημίν το μέγα έλεος.

***Δόξα. Ήχος πλ. δ’ .***

Ο συνέχων φόβω την κτίσιν, και τον κόσμον πανσόφως κυβερνών, Χριστέ ο Θεός ημών, ποιείς ως βούλει συ, την μετάνοιαν αναμένων πάντων των βροτών· ότι χαρά γίγνεται εν τω ουρνώ, καθώς εν τω Ευαγγελίω είρηκας, επί ενί αμαρτωλώ μετανοούντι. Τούτων ουν ακριβώς μιμνησκόμενοι, δεόμεθά σου πολυέλεε, όπως καταπαύσης την δικαίαν οργήν σου, εφ’ ημάς τους αξιοκατακρίτους, και άπασαν την φύσιν, εις την οικείαν αρμονίαν επανάγης, εις το μηκέτι ζημιούσθαι το πλάσμά σου, στοιχείοις και καιρών μεταβολαίς, παρέχων ειρήνην, και σωτηρίαν ταις ψυχαίς ημών.

***Και νυν. Ο αυτός.***

Η τον αχώρητον Θεόν εν ουρανοίς, χωρήσασα εν μήτρα σου, Θεοκυήτορ Μαριάμ, ταις μητρικαίς σου πρεσβείαις, ιλέωσαι παρακαλούμέν σε, του λυτρωθήναι πάντας ημάς, κινδύνων και θλίψεων, σεισμού, πυρός, λιμού τε και λοιμού, νόσων, κακώσεων, ανάγκης, οδύνης, αιρετιζόντων εχθρών, επηρειών του πονηρού, και από πάσης περιστάσεως, όπως αεί σε μακαρίζομεν.

***Εις τον Στίχον. Ήχος πλ. δ’ . Κύριε ει και κριτηρίω.***

Πράϋνον, οργήν σου δικαίαν Χριστέ μου, επί τοις σε αμαρτάνουσι, καθ’ εκάστην ώραν ημέρας, και νυκτός τοις πλημμελήμασιν· έχεις πληθύν οικτιρμών, αμέτρου σου χρηστότητος, και δια τούτο, πίστει βοώμεν, δος ημίν πταισμάτων άφεσιν.

**Στ.:** *Φοβηθήτω τον Κύριον πάσα η γη, απ’ αυτού δε σαλευθήτωσαν ωσάν πάντες οι κατοικούντες την οικουμένην.*

Λύτρωσαι, ημάς απειλής σφοδροτάτου, σεισμού και πάσης κακώσεως, σε παρακαλούμεν οικτίρμον, και ναοίς σου καταφεύγομεν, δούναι Τριάδι πιστώς, την δόξαν και προσκύνησιν, ίνα δωρήσης τοις αιτουμένοις, ιλασμόν και μέγα έλεος.

**Στ.:** *Ιδού οι οφθαλμοί Κυρίου, επί τους φοβουμένους αυτόν, τους ελπίζοντας επί το έλεος αυτού.*

Κλύδωνος, αλώς της ισχύος αέρος, πυρός μανίας και ύδατος, του κατακλυσμόν προκαλούντος, πνιγερού λαόν απάλλαξον· παύσον τον γης κλονισμόν, κυμάτων την επέλασιν, τας των ανέμων λαίλαπας Σώτερ, και εχθρών πάσαν κακόνοιαν.

***Δόξα. Ο αυτός****.*

Δεύτε πιστοί, την Τρισυπόστατον Θεότητα ικετεύσωμεν, Πατέρα συν Υιώ και Αγίω Πνεύματι, σεισμού όπως ρύση κατάκριτον λαόν, αμαρτάνοντα ταις πράξεσι, εννοίαις, ρήμασι, πάση βιοτή, γεωργούντα τοις πάθεσι. Φόβος άμετρος, τρόμος γεένης, πάντας συνέχει, σαλευομένην κτίσιν βλέποντας· όθεν δαβιτικώς, εκ καρδίας, τω παντεπόπτη την ωδήν, ψαλμικοίς μέλεσιν εκβοήσωμεν· ως θαυμαστά Θεέ, πάντα τα έργα και εξαίσια, α σοφία εποίησας, κυβερνάς και επιβλέψεις. Αύθις δ ἐπανάγαγε, αρμονίας τη τάξει, ως βούλει συ τη γη, και μακροθύμησον, επί θνητούς οικέτας, σε παροργήσαντας, παντάναξ Σώτερ, δόξα σοι.

***Και νυν. Θεοτοκίον***

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

***Νυν απολύεις. Τρισάγιον.***

***Απολυτίκιον. Ήχος α’ . Της ερήμου πολίτης.***

Ο ποιών την γην τρέμειν, επιβλέπων τοις όμμασι, ρύσαι εκ σεισμού τον λαόν σου, και θυμόν σου απόστρεψον, μακράν ημών φθοράς ελευθερών, λυτρούμενος ανάγκης και δεινών, συμφορών τε σους οικέτας πανευλαβώς, φόβω και πίστει κράζοντας· δόξα Σοι ω Τριας προσκυνητή, δόξα Σοι Θεέ επουράνιε, δόξα Σοι Παντοκράτορ Βασιλεύ, μόνε φιλάνθρωπε.

***Δόξα. Και νυν. Θεοτοκίον.***

Τον λαόν της Ελλάδος σκέπε φρούρει και φύλαττε, Σώτερ της Μητρός Σου πρεσβείαις, εξ εχθρών επιθέσεως, και λύτρωσαι σεισμού πυρός ημάς, παθών κινδύνων νόσων συμφορών, καταπαύων την ορφήν σου, όπως ψαλμοίς, βοώμεν τη τεξάση σε· χαίρε των Ορθοδόξων η ελπίς, χαίρε ημών μεσίτρια, χαίρε η προστασία γηγενών, τείχος απόρθητον.

***Απόλυσις.***

**ΟΡΘΡΟΣ**

***Μετά την α’ Στιχολογίαν, Κάθισμα. Ήχος α’ . Τον τάφον Σου Σωτήρ.***

Τον σάλον της αλώς, καταπράϋνον Σώτερ, και γης τον κλονισμόν, θεία νεύσει σου παύσον, ειρήνην δωρούμενος, τοις πιστώς προσκυνούσί σε, και κραυγάζουσι· δόξα τη ση δυναστεία, παντοδύναμε, ως θαυμαστά σου τα έργα, σοφία α έκτισας.

***Δόξα.***

Θαλάσση Ερυθρά, διεσάλευσας πάλαι, ως χείρας Μωϋσής, ύψωσε προς τα άνω, τεμών τη προστάξει σου, ράβδω πόντον κλονούμενον, ένθα Ισραήλ, διεβιβάσθη ατρώτως, και τα άρματα, του Φαραώ συν τοις ύπποις, βυθώ εκολπώθησαν.

***Και νυν. Θεοτοκίον.***

Αγγέλων γλυκασμός, και παρθένων η δόξα, πιστών η χαρμονή, και αντίληψις πάντων, συ ει Μητροπάρθενε, ικετών σου εκλύτρωσιν· δέξαι δέησιν, της ταπεινής μου καρδίας, και μεσίτευσον, Υιώ τω μονογενή σου, παθών μου ρυσθήναί με.

***Μετά την β’ Στιχολογίαν, Κάθισμα. Ήχος δ’ . Ταχύ προκατάλαβε.***

Λαόν ρύσαι Δέσποτα φοβεροτάτου σεισμού, δεινών περιστάσεων τον σε λυπούντα σφοδρώς, πολλοίς αμαρτήμασι· λύτρωσαι νοσημάτων, κλύδωνος και ανάγκης, παύσον οργήν δικαίαν, εφ’ ημάς παντεπόπτα, και δώρησαι ειρήνην τη γη, την θεοβράβευτον.

***Δόξα.***

Ειρήνης τον άρχοντα φως και πηγήν της ζωής, θερμώς ικετεύομεν όπως θυμόν και οργήν, πραΰνη του παύσασθαι, κλόνον σύμπαντος κόσμου, και ορμήν των ανέμων, κλύδωνα της θαλάσσης, ηφαιστείων την λάβαν, μη θνήσκειν αιφνιδίως ημάς, τους αμαρτάνοντας.

***Και νυν. Θεοτοκίον****.*

Την μόνην ακήρατον και Θεοτόκον αγνήν, Μητέρα πανάχραντον του Ποιητού και Θεού, αξίως υμνήσωμεν, άσμασι μελιρρύτοις, και ωδαίς γλυκυτάτοις, χαίρε ταύτη βοώντες· αειπάρθενε Κόρη, χαίρε η σωτηρία, του βροτείου φυράματος.

***Μετά τον Πολυέλεον, Κάθισμα. Ήχος δ’ . Κατεπλάγη Ιωσήφ.***

Σώτερ κόπασον της γης, κλόνον και κλύδωνος ορμήν, καθικετεύομεν πιστώς, δούλοί σου οι αμαρτωλοί, θυμόν σου δ’ άφες και φυσικήν, δος αρμονίαν, πάση νυν τη κτίσει, μηκέτι αγανακτών, κατά των σε λυπούντων, τοις αμπλακήμασιν· όθυεν σην ειρήνην δώρησαι φιλάνθρωπε, λογισμόν μετανοίας, πταισμάτων λύσιν, και σωτηρίαν, ψυχαίς ημών δοξαζόντων σε.

***Δόξα. Και νυν. Θεοτοκίον.***

Χαίρε ράβδος Ιεσσαί, η εκβλαστήσασα αγνή, χαίρε η κλίμαξ Ιακώβ, δι’ ης κατέβη ο Θεός, ενανθρωπήσας ίνα βροτούς ελκύση άνω· χαίρε πύλη, στάμνε του μάννα, πόκε σκηνή, του Δανιήλ το όρος το αλατόμητον, βάτε Μωϋσέως άφλεκτε, νεφέλη πλαξ το αμάραντον ρόδον, και Σολομώντος η θεία κλίνη, ην δυνατοί, περικυκλούσι.

**Είτα, οι Αναβαθμοί· το α’ αντίφωνον του δ’ ἤχου.**

**Προκείμενον:**

*Ο Κύριος εβασίλευσεν, οργιζέσθωσαν λαοί· ο καθήμενος επί των Χερουβείμ, σαλευθήτω η γη.*

Στ.: *Επίστρεψον ημάς, ο Θεός των σωτηρίων ημών, και απόστρεψον τον θυμόν σου αφ’ ημών.*

***Ευαγγέλιον, εκ του κατά Μάρκον (Κεφ. δ , 36-41).***

Τω καιρώ εκείνω οι μαθηταί αφέντες τον όχλον, παραλαμβάνουσι τον Ιησούν, ως ην εν τω πλοίω· και άλλα δε πλοία ην μετ’ αυτού. Και γίνεται λαίλαψ ανέμου μεγάλη, τα δε κύματα επέβαλλεν εις το πλοίον, ώστε ήδη αυτό βυθίζεσθαι. Και ην αυτός επί τη πρύμνη επί το προσκεφάλαιον καθεύδων· και διεγείρουσιν αυτόν και λέγουσιν αυτώ· *Διδάσκαλε, ου μέλλει σοι ότι απολλύμεθα;* Και διεγερθείς επετίμησε τω ανέμω, και είπε τη θαλάσση· *Σιώπα, πεφίμωσο.* Και εκόπασεν ο άνεμος, και εγένετο γαλήνη μεγάλη. Και είπεν αυτοίς· *Τι δειλοί εστέ ούτω; Πως ουκ έχετε πίστιν;* Και εφοβήθησαν φόβον μέγαν και έλεγον προς αλλήλους· *Τις άρα ούτος εστίν, ότι και ο άνεμος και η θάλασσα υπακούουσιν αυτώ;*

**Ο Ν’ ψαλμός.**

**Δόξα:** *Πάντων σου Αγίων, πρεσβείαις παντεπόπτα, γης κόπασον τον κλόνον, και δος έλεος πάσι.*

**Και νυν:** *Ταις της Θεοτόκου...*

**Ιδιόμελον. Ήχος πλ. β’ . Στ.:** *Ελέησόν με ο Θεός...*

Δεύτε τις ύμνοις λαοί, δοξολογίαν μετ’ ευχαριστίας, αναπέμψωμεν Κυρίω, την Τριαδικήν πιστώς, προσκυνούντες Θεότητα, εξαιτούμενοι παρ’ αυτής, ρυσθήναι δεινών περιστάσεων, σεισμού απειλής, και πυρός γεέννης, ημάς τους αμαρτωλούς και κατακρίτους. Και πόθω δώμεν αίνεσιν, εκβοώντες τω Δημιουργώ και Λυτρωτή· οίκτειρον Σώτερ το πλάσμά σου, ο δι’ ημάς ενανθρωπήσας σαρκί, ευδοκήσαι Θεός, Σταυρόν εκουσίως και ταφήν καταδεξάμενος, και αναστάς εν δόξη, εις το σώσαι τον άνθρωπον.

**Είτα, οι δύο Κανόνες**.

**Ο α’ Κανών, ου η ακροστιχίς**: *Αινών Θεώ, σεισμού λυτρούμενον δέομαι.*

***Ωδή α’. Ήχος δ’ . Ανοίξω το στόμα μου.***

Αινέσαι την δόξαν σου, Τριας ο τάλας πειράσομαι· διο νουν μου φώτισον, και στόμα πλάτυνον νυν, όπως άσμασι, δοξάσω σε αξίως, και πίστει προσκύνησιν, δω τη δυνάμει σου.

Ικέτης προσπίπτω σοι, ροαίς δακρύων δεόμενος, φιλάνθρωπε Κύριε, ρύσαι σεισμού απειλής, σον πλαστούργημα, και γης τον κλόνον παύσον, τω θείω σου νεύματι, εξ ύψους δόξης σου.

Νεκροί εξηγέρθησαν, τη ση Σταυρώσει μη φέροντες, Θεέ ότε έσεισας, εκ θεμελίων την γην, και διήνοιξας, μνημεία Ζωοδότα, και νυν μακροθύμησον, ημάς λυτρούμενος.

***Θεοτοκίον.***

Ω Κόρη εκύησας, τη ση νηδύϊ σαρκούμενον, Υιόν Θεού σύμπαντα, δρακί του φέροντα, και διέμεινας, Παρθένος μετά τόκον, ως πριν ούσα πάναγνε, φρικτόν μυστήριον.

**Ο β’ Κανών, ου η ακροστιχίς**: *Ω Ζωοδότα, πρόσδεξαι άσμα ηδύ. Γεωργίου.*

***Ωδή α’ . Ήχος α’ . Ωδήν επινίκιον.***

Ωδήν θεοΰφαντον πλέξομεν ύμνοις, φιλέορτοι άδοντες, θαυμαστήν δύναμιν, Θεού του παναληθώς, τα σύμπαντα εκ μηδενός, δημιουργήσαντος.

Ζωήν ενυπόστατον έδωκας πρώτω, ανθρώπω φυσήμασι, σης πνοής πλάσαντι, Θεέ κατ’ εικόνα σην, τ’ ομοίωσιν, προ εντολής, καταπατήσαντι.

Ω πως διηγήσομαι, τέρατα ξένα, σημεία εξαίσια, απορώ Κύριε! Διο μοι δος φωτισμόν, του μέλεσι Δαβιτικοίς, ψάλλειν σου πρόνοιαν.

***Θεοτοκίον.***

Οθνείαν αλλοίωσιν ευπρεπεστάτην, Υϊώ Σου πρεσβεύουσα, μητρικώς δίδου μοι, Παρθένε τω ταπεινώ, μετάνοιαν και ιλασμόν, των εγκλημάτων μου.

***Ωδή γ’ . Τους Σους υμνολόγους****.*

Νομή σου ανθρώπους πλανωμένους, Χριστέ επανάγεις προς τρυφήν, κηρύττων την μετάνοιαν, αμαρτημάτων άφεσιν, και γης εδράζεις τρέμουσαν, παύων τον κλόνον τη νεύσει σου.

Θυμόν σου τον δίκαιον απόθου, και πράϋνον θείαν σου οργήν, επί τους αμαρτάνοντας, ω Σώτερ πολυέλεε· διο θαλάσσης κλύδωνα, και σάλον τάχυ κατάπαυσον.

Εξ ύψους οράς την γην και τρέμει, τα όρη απτόμενα χειρί, τη ση Θεέ καπνίζονται, ως ψάλλει σε δοξάζοντα, Δαβίδ ο ενθεότατος, ύμνον καμείς νυν σοι άδομεν.

***Θεοτοκίον.***

Ω Μήτερ Θεού σε ανυμνούμεν, Αδάμ τε και Εύας την αράν, λυτρώσασα τω τόκω σου, των γηγενών το άθροισμα, εν μελιρρύτοις άσμασι, και μοναζόντων συστήματα.

***Έτερος. Στερεωθήτω η καρδία μου.***

Δοξολογίαν πάντες δώμεν νυν, Θεώ φιλανθρώπω, σεισμού απειλής, ελευθερώσαι και δεινών, δεομένους νυχθημερόν, και πραΰναι αυτού δίκαιον θυμόν, σώσαι πλάσμά του.

Ο επιβλέπων ουρανόθεν γη, ποιείς τρεμαμένην, Χριστέ ο Θεός, εκ θεμελίων τω σεισμώ, και υδάτων συστήματα, μεταβάλλεις κατά βούλησιν, λόγω σου α έκτισας.

Τις τας αβύσσους των κριμάτων σου, εξιχνιάσειε παντάναξ Σωτήρ; η την δικαίαν σου οργήν, εφ’ ημάς αμαρτάνοντας, δυνηθήναι καταπαύσειε πλην ει δω μετάνοιαν.

***Θεοτοκίον.***

Άδων ωδήν σοι, κράζω Δέσποινα, ρύσαί με εκ πάσης κατακρίσεως, δεινών παγίδων του εχθρού, και φλογός της κολάσεως, μητρικαίς σου παρακλήσεσιν, Υιώ πανοικτίρμονι.

***Κάθισμα. Ήχος δ’ . Ταχύ προκατάλαβε****.*

Τα σύμπαντα δόξαν σοι προσάγει Σώτερ Χριστέ, Αγγέλων στρατεύματα και γηγενών η πληθύς, καλώς γαρ εποίησας, κτίσιν λόγω χειρί σου, νοεράν υλικήν τε, ην κυβερνάς τη νεύσει, προνοών επί πάσι· διο σου δεόμεθα θερμώς, τήρει ασάλευτον.

***Δόξα. Και νυν. Θεοτοκίον.***

Μετάνοιαν δώρησαι τοις αστατούσι Χριστέ, πολλοίς πλημμελήμασι παροργιζόντων αεί, την σην αγαθότητα, φαύλαις τε συνηθείαις, και αισχραίς βλασφημίαις, σφόδρα αμαρτανόντων, εκουσία βουλήσει, πρεσβείαις της Θεοτόκου, και των Αγίων σου.

***Ωδή δ’ . Ο καθήμενος εν δόξη****.*

Συσσεισμώ ποτέ Θεσβίτης, ουχ εώρακε Κύριε, αλλά λεπτοτάτη, αύρα τούτω συ προσωμίλησας· όθεν καμίν προς ωφέλειαν δος εύκρατον, γης τον άνεμον, παύων τον κλόνον τη νεύσει σου.

Εποχούμενον προείδε, σε τω πόλω αστράπτοντα, θρόνω ο Προφήτης, κύκλω Χερουβείμ καθεζόμενον, ον τρέμει πάσα η κτίσις, ανυμνούμενον, τον συνέχοντα, πέρατα γης τη δυνάμει σου.

Ικετεύομεν βοώντες, των δεινών ελευθέρωσον, πλάσμά σου και ρύσαι, νόσων χαλεπών περιστάσεων, ω παντοδύναμε Σώτερ, και δος ούρειον, έχειν άνεμον, τα ποντοπόρα πληρώματα.

***Θεοτοκίον.***

Συ Παρθένε νόμον δόντα, εν Σιναίω εκύησας, Πνεύματος ελεύσει· όθεν τούτον νυν εκδυσώπησον, δούναι ημίν σωτηρίας, την απόφασιν, ότ’ ελεύσεται, κρίναι βροτούς, ούσπερ έπλασεν.

***Έτερον. Εν Πνεύματι προβλέπων.***

Πυρός γεέννης ρύσαι ημάς παμβασιλεύ, και δικαίαν έπαρον οργήν σου αγαθέ· δος μετανοίας τας τρίβους κατανοήσαι, των δωρεών σου τω φωτί εργαζομένους, πάντα τα σα τηρείν προστάγματα.

Ρευμάτων ποταμίων κινήσεις συστροφάς, και ανέμων δύναμιν μετάβαλλε Χριστέ· τη μηλωτή Ιορδάνης διεχωρίσθη, Τιβεριάδι τ’ η ορμή εκμηδενίσθη, πάντα γαρ ποιείς, όσα βούλει συ.

Οφρύς του νοητού ετροπώθη Αμαλήκ, και δαιμόνων ένεδρα εγένετο καπνός· την του Σωτήρος ανθρώποις επιδημίαν, εμφαντικώς και σκιωδώς, θείοι Προφήται, προύφησαν, και τούτου εξαίσια.

***Θεοτοκίον.***

Σε Κόρη θεία κλίνη προείδε Σολομών, δυνατών κυκλούσάν σε, αμέτρητος πληθύς· ο Ησαΐας ως πύλην την κεκλεισμένην, εν η αφθόρως Ιησούς γαστρί εισέλθη, ούτως δε Λόγος εξελεύσεται.

***Ωδή ε’ . Εξέστη τα σύμπαντα****.*

Μανίας εκλύτρωσαι, κατακλυσμού τους δούλους σου Σώτερ, και σεισμού φρικώδους ρύσαι, ένεδρα λύσον, δαιμονικών πειρασμών, απάσας τας θείας αρετάς, ένδον δος ση χάριτι, καλόν έχειν γεώργιον.

Οργήν καταπράϋνον, την σην δικαίαν εύσπλαγχνε, πάντας εκλυτρούμενος κινδύνων, παύσον εγκάτων, τον κλόνον ση νεύσει της γης, θαλάσσης κλυδώνιον σφοδρόν, και ανέμων κίνησιν, βλαπτικήν εξαιτούμεθα.

Υψόθεν επίβλεψον, επί την κληρουχίαν σου Σώτερ, ότι πίστει ικετεύει, σε τον Δεσπότην, Δημιουργόν του παντός, θεμέλια στήσαντα της γης, και υδάτων ρεύματα, φυσικήν έχει κίνησιν.

***Θεοτοκίον.***

Λοιμώδη νοσήματα, ημών ταχύ εκδίωξον, χείρας επηρμένας προς Υιόν Σου, έχουσα Μήτερ, τον χωρητόν ση γαστρί, και πάσιν αχώρητον Θεόν, όνπερ σωματώσασα, παρθενίαν εφύλαξας.

***Έτερος. Την σην ειρήνην δος ημίν.***

Δεινών λυτρούται τους πιστούς, ο Εμμανουήλ, νόσων τε συμφορών, και θλίψεων ρύεται, της γης αβυσσαλέα ρήγματα, νεύσει διανοίγει, και γεφυρώνει αύθις.

Επί την πέτραν ην Χριστός, κελεύει ναούς, έπηξεν ιερούς, βροτών πλήθος πίστει και ομολογία, εμφορούμενον, ους τήρει ατρώτους, θερμώς απιστούμεν.

Ξοάνοις ου το λατρευτόν, γλυπτοίς τε Μωσή, είναι έφη Θεός, και Βάαλ κατήσχυνε, πυρ ουρανόθεν κατερχόμενον, ο είδε Προφήτης, αλλ’ ημείς δ’ απιστούμεν.

***Θεοτοκίον.***

Άκουσον θύγατερ Δαβίδ, βοά σοι αγνή, Άνακτος γαρ Μητέρα λέγει, Βασίλισσα γεννήσει, εκ σου τεχθησόμενος, δίχα φθοράν μήτρας, Λόγος Θεού εξέλθει.

***Ωδή στ’ . Την θείαν ταύτην.***

Υπό Αγγέλου τας πτέρυγας, του φύλακος ημών δος φιλάνθρωπε, έχειν αλώβητον, πάσης ανάγκης εκάστοτε, και πειρασμών ποικίλων, του πολεμήτορος.

Την θλίψιν πόρρω απέλασον, τα κύματα εχθρών καταδίωξον, μη ημάς βλάπτεσθαι, πίστει θερμώς σου δεόμεθα, βασιλευόντων Άναξ, και φρούρει άπαντας.

Ρητόρων γλώσσαι πολύφθογγοι, τα σα εξιστορείν ου δεδύνηται, μεγαλουργήματα, ότι τα σύμπαντα έστησας, Θεέ τω λόγω μόνω, αρμονικότατα.

***Θεοτοκίον.***

Οράς πως πόντω βυθίζομαι, ροπή της αμαρτίας προς όλισθον, έχων Μητρόθεε; όθεν προς άνω ιθύνουσα, Χριστού της Βασιλείας, τρίβους διόρθωσον.

***Έτερος. Τον Προφήτην Ιωνάν.***

Ιλαρότητος φωτί, ω ωραίε κάλλει συ, ημών φρένας φωτισμού, προσευχής διηνεκούς, νυν πλήρωσον, και σωτηρίας τρίβοις κατεύθυνον.

Αγρυπνίαις εκτενώς, ικετεύω Λυτρωτήν, συν πιστοίς χριστιανοίς, λύτρωσαί με πειρασμών, του δράκοντος οργής θεϊκής, νόσων και θλίψεων.

Σωτηρίαν εκζητώ, τα ηδέα νουνεχώς, λείπω όπισθεν Θεού, τειχιζόμενος Σταυρώ, και φθέγγομαι, σεισμού της βλάβης, ρύσαί με Δέσποτα.

***Θεοτοκίον.***

Μολυνθέντα με αισχραίς, αμαρτίαις την ψυχήν, ικετεύω σε θερμώς, νυν απόπλυνον αγνή, και κάθαρον, παντοίου ρύπου, δεινών κακώσεων.

***Κοντάκιον. Ήχος δ’ . Επεφάνης σήμερον.***

Του σεισμού εκλύτρωσαι, Σώτερ λαόν σου, της θαλάσσης κλύδωνα, κυμάτων σάλον και ορμήν, σφοδρών ανέμων κατάπαυσον, όπως υμνούμεν, την σην αγαθότητα.

***Έτερον. Ήχος γ’ . Η Παρθένος σήμερον.***

Απειλής εκλύτρωσαι, σεισμού Χριστέ τους σους δούλους, και θυμόν σου δίκαιον, αμαρτωλοίς ποίει πράον, έχεις γαρ, μακροθυμίαν ανείκαστόν γε, πρόνοιαν, φιλανθρωπίαν άρρητον πάσι· διο οίκτειρον ανθρώπους, νω μεταγνώντας, της αιωνίου φλογός.

***Ο Οίκος.***

Πάσα η κτίσις, φόβω συνεχομένη, δοξάζει Θεέ, την σην παντοδυναμίαν και αγαθότητα. Θαμβούνται ουρανοί, εξίστανται νόων Τάξεις, φρίττουσι δαίμονες και γηγενείς τρόμω συστελλόμενοι, ου τολμώσι κατιδείν σου, του προσώπου το κάλλος το άρρητον Σωτήρ, δια το εφάμαρτον της βροτείας φύσεως. Συ γαρ, επιβλέπων προς την γην, ποιείς αυτήν τρέμειν, τη δ’ επιτιμήσει σου, παύει τάχυ του ανέμου η δύναμις· όθεν, προσδεχόμενος την μετάνοιαν ημών, σου δεόμεθα φιλάνθρωπε, στήσον αύθις τη γη εις τους πόδας αυτής, και δος αρμονικώς κινείσθαι την κτίσιν, ου ατάκτω και βιαία ροπή, τοις ουρανίοις κυκλόθεν σώμασι, και οίκτειρον πάντας ημάς, λυτρούμενος, της αιωνίου φλογός.

***Σ υ ν α ξ ά ρ ι ο ν***

**Τη ΚΣΤ' του αυτού μηνός, Μνήμη του μεγάλου σεισμού.**

*Πράϋνον Σώτερ, οργήν σου την δικαίαν,* *και στήσον αύθις τη γη, ση θεία νεύσει,* *σεισμού απειλής, λυτρούμενος οικέτας.*

Ούτος γέγονεν εις τα τελευταία της βασιλείας Θεοδοσίου του νέου, υιού Αρκαδίου και Ευδοξίας, ημέρα Κυριακή, ώρα δευτέρα της ημέρας, και κατέπεσον υπό του σεισμού τα τείχη της πόλεως, και μέρος πολύ των οικημάτων, κατ’ εξαίρετον δε από των Τρωαδησίων εμβόλων, έως του χαλκού Τετραπύλου. Και επεκράτησεν ο σεισμός μήνας τρεις, ένθα ο βασιλεύς, λιτανεύων πανδημεί, μετά δακρύων έλεγε: Ρύσαι ημάς Κύριε της δικαίας σου οργής, και των παραπτωμάτων ημών δια της μετανοίας, εσάλευσας γαρ την γην, και συνετάραξας αυτήν, δια τας αμαρτίας ημών, του δοξάζειν σε τον μόνον αγαθόν και φιλάνθρωπον Θεόν ημών.

**Τη αυτή ημέρα, Μνήμη του Οσίου Ξενοφώντος και της συμβίας αυτού Μαρίας και των τέκνων αυτού Αρκαδίου και Ιωάννου.**

*Και γην λιπόντας, τους περί Ξενοφώντα,* *Αβρά ξενίζω του λόγου πανδαισία.* *Παισίν άμ' ηδ' αλόχω Ξενοφών θάνεν εικάδι έκτη.* Ούτος ο Όσιος Ξενοφών ην εκ Κωνσταντινουπόλει, πλουτών μεν και την έξωθεν περιουσίαν, ένδοθεν δε πνέων την κατά Θεόν ευσέβειαν. Αποστείλας ουν τους δύω υιούς αυτού εις Βηρυτόν πόλιν, μίαν των κατά Φοινίκην, επί μελέτη και μαθήσει Νόμων, επί τω κατά θάλασσαν ναυαγίω εχρήσαντο, εξήλθεν άμα τη γυναικί εις αναζήτησιν τούτων. Ους ευρών εις Ιεροσόλυμα, μοναχικόν σχήμα ημφιεσμένους, υπέδυ και αυτός μετά της γυναικός τον μονήρη βίον. Και επί τοσούτον προήλθον αρετής, αυτός τε και η γυνή και οι παίδες, ως και θαύματα εκτελείν καταξιωθήναι. Ευηρέστησας δε μέχρι τέλους τω Θεώ, και προς Αυτόν εξεδήμησαν.

**Τη αυτή ημέρα, Μνήμη του Οσίου Συμεών, του επιλεγομένου Παλαιού.**

*Τον χουν παλαιέ Συμεών απεξύσω,* *Εχθρού παλαιού λεπτύνας εις χουν κάραν.*

Ούτος, παιδιόθεν τον ερημικόν ασπασάμενος βίον, και εν άντρω βραχεί διαιτώμενος, ουδεμίας τροφής ανθρωπίνης άπλήλαυε. Μόνας γαρ τας εδωδίμους των βοτάνων τροφάς εποιείτο. Επιθυμίαν δε λαβών εις το Σίναιον απελθείν όρος, αφίκετο. Και ένδον του σπηλαίου γενόμενος, εν ω ποτέ Μωϋσής εκρύβη, πρηνής πεσών, επί επτά ημέρας, άσιτος τη προσευχή και τοις δάκρυσι προσκαρτερήσας, ου πρότερον ανέστη έως θείας φωνής ακήκοε, κελευούσης αναστήναι και τα προτεθέντα αυτώ τρία μήλα φαγείν. Αναστάς δε (πρηνής γαρ ην κείμενος), και τα τρία μήλα ευρών, προθύμως κατέφαγεν. Επανελθών δε από του όρους, και μοναστήρια δύω οικοδομήσας, της επιπόνου ζωής το τέλος έλαβε, παράδοξα θαύματα πρότερον εκτελέσας εις δόξαν Θεού.

**Τη αυτή ημέρα, Μνήμη των Αγίων Μαρτύρων Ανανίου πρεσβυτέρου και Πέτρου δεσμοφύλακος και των συν αυτοίς επτά στρατιωτών.**

*Πέτρος συν επτά την θάλασσαν εισέδυ,* *Οις Ανανίας ηδέως συνεισέδυ.*

Ούτοι, υπήρχον επί Διοκλητιανού του βασιλέως, και Μαξίμου ηγεμόνος εν Φοινίκη. Προς ον αχθείς ο Άγιος Ανανίας, και τον Χριστόν ομολογήσας, και τα είδωλα μυκτηρίσας, τύπτεται, και οβελίσκοις διαπύροις τον νώτον συγκαίεται, και όξει και άλατι τας καταφλεχθείσας σάρκας επιτάσσεται, και δι’ ευχής τον ναόν κατασείει, και τα είδωλα εις γη κατάγει. Είτα, βληθείς εν τη φυλακή, τροφής θείας μεταλαμβάνει. Ένθα τον κλειδούχον του δεσμωτηρίου προς την εις Χριστόν πίστιν μεθιστά, μεθ’ ου υπό του ηγεμόνος Μαξίμου, την δια θαλάσσης υφίσταται τελευτήν, μετά και ετέρων επτά στρατιωτών, ους προς την εις Χριστόν πίστιν εφειλκύσατο, παραδόξως εκ χαλεπωτάτων διασωθείς κολάσεων.

**Τη αυτή ημέρα, ο Όσιος Αμωνάς εν ειρήνη τελειούται.**

*Ζωής Αμωνάς νήμα πληρώσας άπαν,* *Ζωήν εφεύρεν, ούποτε πληρουμένην.*

**Τη αυτή ημέρα, ο Όσιος Γαβριήλ εν ειρήνη τελειούται.**

*Συν τω Γαβριήλ τω Νοων πρωτοστάτη,* *Και Γαβριήλ ίστησι Χριστός τον νέον.*

**Τη αυτή ημέρα, οι Άγιοι Δυω Μάρτυρες, οι εν Φρυγία, τυπτόμενοι τελειούνται.**

*Βάκλοις αθληταί τραυματισθέντες δύω,* *Στεφθέντες εύρον την συνούλωσιν τάχει.*

**Τη αυτή ημέρα, μνήμη του Οσίου Ξενοφώντος, κτήτορος της εν Άθω Ι. Μ. Ξενοφώντος.**

**Τη αυτή ημέρα, μνήμη του Οσίου Κλήμεντος, του εν τω Όρει Σαγματίω ασκήσαντος, πλησίον της Βοιωτίας.**

*Κλήμης ο θείος εν μεταρσίω στύλω,* *αρθείς ανέπτει προς μονάς ουρανίους.*

Ούτος ο πατήρ ημών Κλήμης, είλκε το γένος εν των πάλαι χρυσών Αθηνών, γέννημα και θρέμμα υπάρχων της αυτής πόλεως. Γεννηθείς δε και ανατραφείς εξ ευγενών και φιλοχρίστων γονέων, και επισήμων όντων της πόλεως, και εις μέτρον ελθών ηλικίας, τα ιερά εκπαιδεύεται γράμματα, των δε γονέων αυτού τον βίον απολιπόντων, και προς τα εκείσε απελθόντων αναπαυτήρια, τω αριθμώ του κλήρου συγκαταλέγεται, της του Θεού αγίας εκκλησίας. Ευλαβώς δε και οσίως τας θείας εν αυτή, επιτελών λειτουργίας, και ταις ψαλμωδίαις σχολάζων και αναγνώσεσι, μικρόν εν αυτή διέτριψε χρόνον, φθάσας δε το τριακοστόν έτος της αυτού ηλικίας και ανδρωθείς και τας καταιγίδας και σπιλάδας του ματαίου κόσμου απαλιπών, τους θορύβους και την τύρβην του βίου τούτου αποσεισάμενος τέλεον, ως αεί μη εμμένουσαν εις την του Οσίου και θεοφόρου Πατρός ημών Μελετίου μεταβαίνει μονήν, εν τω Κιθαιρώνι. Ενταύθα διέλαμψεν εν τη σιωπή, υπακοή, ασκήσει τε και ευχή. Εν τω ιερώ του Μελετίου φροντιστηρίω, έθος ην αυτώ προσεύχεσθαι κατά τον καιρόν της εσπέρας εις τινα τόπον έξωθεν της μονής αντίκρυ του Σαγματίου όρους. Αδελφός δε τις, Ιάκωβος τούνομα, κατά τινα εσπέραν είδεν αυτόν αιθέριον και υψούμενον εν τω όρει, όπερ και διηγήσατο τοις αδελφοίς. Ο ισάγγελος Κλήμης, γνους το πραθέν, και φεύγων το κενόν δοξάριον των ανθρώπων, λαβών την ευχήν του Μελετίου μετώκησεν εν τω Σαγματίω όρει κατασκηνώσας εις φρικώδες σπήλαιον. Τούτο το σπήλαιον κείμενον εν ακροτόμω λίθω, οίον στύλος μετάρσιος, γέγονεν ο τόπος των ασκητικών αυτού παλαισμάτων, ήγουν των δακρύων, της χαυμενίας, της ευχής, της νηστείας και της δουλαγωγίας του σώματος. Ενθάδε διέτριψε πολλούς χρόνους, προσελκύσας πέριξ αυτού πλήθος μοναστών και μιγάδων, ους εποδηγέτει θεοφιλώς. Εν τω αυτώ όρει, το ζην εξεμέτρησε μετατεθείς εις τας ουρανίους μονάς, πρεσβεύων Χριστώ τω Θεώ, υπέρ ημών.

**Τη αυτή ημέρα, Μνήμη του Oσίου Γερμανού του εν Σαγματά.**

Γέρας αρετών, Γερμανός γεγαιρέσθω,ως των γεηρών, λελοιπώς πάσα τέρψιν.

**Τη αυτή ημέρα, Μνήμη του Αγίου Δαυίδ, βασιλέως της Γεωργίας.**

**Τη αυτή ημέρα, Μνήμη του Οσίου Αρκαδίου του Βγιαζνικόφσκϊυ της Ρωσσίας.**

**Τη αυτή ημέρα, Μνήμη του Αγίου Νέου Ιερομάρτυρος Κυρίλλου, Μητροπολίτου Καζάν.**

**Τη αυτή ημέρα, ανάμνήσις της ανακομιδής των Ιερών λειψάνων του Οσίου Θεοδώρου του Στουδίτου, επί Πατριάρχου Μεθοδίου, εν έτει 844 μ. Χ.**

**Ταις αυτών αγίαις πρεσβείαις, ο Θεός, ελέησον ημάς. Αμήν.**

**Ωδή ζ’ . Ουκ ελάτρευσαν.**

Υπερήφανον του εωσφόρου θέλημα, συ εταρτάρωσας, και παραβάντας Αδάμ, τρυφής εξωστράκισας, αποστατήσαντος, παντοδύναμε: σοι γαρ φωστήρες, άστρα φως υπακούουσιν, ημείς δ’ ου.

Μεγαλύνει σε τα σύμπαντα δοξάζοντα, πάντα τα έργα σου, ότι σοφία αυτά, τω λόγω σου έκτισας, άνθρωπον δ’ έπλασας, σοι κραυγάζοντα· ο των Πατέρων Κύριος, και Θεός ευλογητός ει.

Εστερέωσας τη πίστει Παίδας έμφρονας, Τρεις σε δοξάσαντας, μέσω καμίνου φλογός, Τριάδα τυπώσαντος, την αδιαίρετον, ω πανάγαθε, καμάς αεί τω φόβω σου, πίστει τ’ αγάπη συντήρει.

**Θεοτοκίον.**

Νεκρωθείσάν μου καρδίαν αύθις ζώωσον, ση θεία χάριτι, και προς Υιόν και Θεόν, Παρθένε πρεσβεία σου, σώσον ως σώτειρα, ούσα άσπιλε, η σωτηρία των βροτών, γλυκασμός των Αρχαγγέλων.

**Έτερος. Τους εν καμίνω Παίδάς σου Σωτήρ.**

Αγαλλιάσει όντως θεϊκή, και Πνεύματι πιστώς εμφορούμενος βοώ· μύρων οσμής σου οπίσω έδραμον, έρωτι Χριστέ πυρούμενος· ευλογητός ο Θεός, ο των Πατέρων ημών.

Ηδυπαθείαις πάσαις η ψυχή, μολύσμασι σατάν υποφέρει βλαπτικώς, ρέπει ο νους πλείστοις αμαρτήμασι, πράττων εκουσίως, Κύριον λύπην διδόντα πολλήν· διο ταράττει την γην.

Δια πυρός διέρχει πειρασμούς, αλλ’ όπλω του Σταυρού, τούτους μάκρυνον ψυχή, έφη ψαλμοίς, Προφητάναξ ένθεος, ου μην, αλλά και δι’ ύδατος, εξαγαγών Αθλητών, χορούς εις αναψυχήν.

**Θεοτοκίον.**

Υπό την σκέπην τρέχομεν την σην, οι δούλοί σου αγνή εκζητούντες αρωγήν, φρούρει πιστούς, και ποίμνην συντήρησον, ούσαν εν Ελλάδι άτρωτον, την ανυμνούσαν αεί, σε θεοφθόγγοις ωδαίς.

**Ωδή η’ . Παίδας ευαγείς.**

Οίδα ότι συ ροαίς δακρύων, ανθρώπων πιστών υπάρχεις ευσυμπάθητος· όθεν ικετεύομεν, πόθω δε σοι λέγομεν, οργής σεισμού εκλύτρωσαι, κινδύνων θλίψεων, τους δούλους σου, και βλάβης παντοίας, σε Χριστέ υμνούντας, απαύστως εις αιώνας.

Νεύσον ουρανόθεν πανοικτίρμον, και στήσον την γην σεισμού είναι ακλόνητον, συ γαρ ταύτην έκτισας, και άνθρωπον έπλασας, οικούντα ταύτην δ’ έθηκας, και σε δοξάζοντα, αλλ’ ύστερον, αισχραίς αμαρτίαις, παροργίσαντά σε, χοΐ έδωκας πάλιν.

Δεύτε θεοφρόνων αι χορείαι, Κυρίω Σωτήρι δώμεν νυν προσκύνησιν, ρύσαι αλαλάζοντες, και φωναίς κραυγάζοντες, ημάς πυρός κακώσεων, σεισμού και θλίψεων, ως έσωσας Αγίοις Τρεις Παίδας, εξ επταπλασίως, καμίνου καιομένης.

**Θεοτοκίον.**

Έσο ημών θύρα σωτηρίας, Παρθένε παρακαλούμέν σε, ως έφησαν πύλην επουράνιον, βάτον ακατάφλεκτον, Προφήται θρόνον τράπεζαν, πόκον τον ένδροσον, και κλίμακα, σκηνήν ναόν όρος, καμείς δε Μητέρα, Θεού ομολογούμεν.

**Έτερος. Ον φρίττουσιν Άγγελοι.**

Γλώσσα νυν ως κάλαμος, οξύγραφος εμή, εδείχθης πανάγαθε, υμνούσα σε πιστώς, ψαλμοίς μελιρρύτοις, ικεσίαις θερμαίς, οις δοξολογούμεν, απαύστως εις αιώνας.

Εστώτες οι Άγιοι, κυκλόθεν ιερώς, σοι ύμνον προσάδουσι, καμείς δ’ αμαρτωλοί, ενάρετον βίον, και έργα αγαθά, ουκ έχομεν δούναι· διο ταράττεις κτίσιν.

Ω θρηνών ακούσματα, καρδίας στεναγμοί, κραυγή ταπεινώσεως, ημάρτηκα Θεέ, ελέησον Σώτερ, βοώμέν σοι πιστώς, γοερώς αιτούντες, ίνα σεισμού ρυσθώμεν.

**Θεοτοκίον.**

Ρωννύμεθα Δέσποινα, δυνάμει κραταιά, τη ση ανακράζοντες· η ρίζα Ιεσσαί, βλαστήσασα Λόγον, συ υπάρχεις αγνή, η καθαρωτέρα ηλιακών ακτίνων.

**Ωδή θ’ . Άπας γηγενής.**

Άγγελοι, και άνθρωποι θείοις ύμνοις, δοξάσατε τον Κύριον, και μεγαλύνατε πάντα, α πεποίηκε σοφία.

Άγγελοι, σκιρτήσατε συν Αγίοις, Ορθόδοξοι δ’ υμνήσατε, τον παντεπόπτην Δεσπότην, τον δρακί κρατούντα κτίσιν.

Οίκτειρον Χριστέ, και φείσαι του πλάσματος, ο πεπλαστούργησας, οργής απειλής σεισμού, πυρός μανίας, νόσων και θλίψεων, ρυόμενος και πράϋνον, ως ευσυμπάθητος, τον θυμόν σου, ίνα σε δοξάζομεν, και ποιούμεν αεί, το σον θέλημα.

Άνθρωποι, θεόφρονες προθυμία, ναοίς Κυρίου σπεύσατε, γην δεηθείτε απαύστως, απειλής σεισμού ρυσθήναι.

Άπασα, η Κρήτη Κεφαλληνία, συν τη Ελλάδι κράζει σοι· παύσον Χριστέ γης τον κλόνον, και λαόν λύτρωσαι βλάβης.

Μέμνησο ημών, εν ώρα της κρίσεως, και αποφάσεως, αυτοκατακρίτων γαρ, όντως παντάναξ, απολυτρούμενος, πυρός του αιωνίζοντος, ως δικαιότατος, μετανοίας, τρόποις ενδεικνύμενος, δεξιοίς σου προβάτοις δ’ αρίθμησον.

Δράμετε, φιλέορτοι προσκυνήσαι, Εικόνα Παντοκράτορος, και εκζητήσατε πίστει, δούναι πάσι θείαν χάριν.

Δόξα Σοι Θεότης η τρισαγία, και φύσις αδιαίρετος, Πατήρ Υιός τε και Πνεύμα, η συστήσασα τον κόσμον.

Αδω σοι Σωτήρ, απαύστως τοις μέλεσι, καθικετεύοντα, κράτυνον λυτρούμενον, έθνος Ελλήνων, εχθρών αλώσεως, αιρετιζόντων στόματα, φιμώτρω έμφραξον, και κινδύνων, πάντων ελευθέρωσον, τους πιστώς προσκυνούντας τω κράτει σου.

**Θεοτοκίον.**

Άχραντε, ευλογημένη Παρθένε, Μαρία θεοδόξαστε, τοις σε πιστώς ανυμνούσι, Θεώ ίλαθι σωθήναι.

Ίλεως γενού, Χριστέ παρακλήσεσι, Μητρός σου σώσασθαι, οικούντας γην εκ σεισμού, λαού Ελλάδος, πιστών το άθροισμα, και ορθοδόξους άπαντας, εκ περιστάσεων, τους βοώντας· χαίρε βάτε άφλεκτε, η κυήσασα Λόγον πανάγιον.

**Έτερος. Την φωτοφόρον νεφέλην.**

Μεγάλυνον ψυχή μου, τον Κτίστην των απάντων, και των ανθρώπων Πλάστην, εν μελιρρύτοις ύμνοις.

Μεγάλυνον ψυχή μου, συν Ασωμάτοις νόοις, και πάσι τοις Αγίοις, ψαλμοίς τον Πλαστουργέτην.

Γινώσκομεν εν τη πίστει, βυθόν σοφίας έχειν σε, Σώτερ απύθμενον τω νω, και ότι πάντα οίδας, προνοία ση δε θαυμαστή, την γην κυκλικώς ηλίου, έστησας και ταύτην θεμελίοις, συνταράττεις τω σεισμώ, νεύματι σω.

Δοξολογίαν αίνον, ευχαριστίαν ύμνον, προσκύνησιν ψυχή μου, τω Παντεπόπτη δίδου.

Μεγάλυνον ψυχή μου, τον σύμπαντος του κόσμου, Δημιουργόν και Κτίστην, πάνσοφον Κυβερνήτην.

Ίσθι προστάτης των πίστει, σε δοξαζόντων απαύστως φιλάνθρωπε συν τοις χοροίς, Αγγέλων και Αγίων, και εν τω βήματι ημάς, εμφόβους παράστησον, και λύτρωσαι, του πυρός του ασβέστου, νυν δε θλίψεων, και βλάβης εξελού.

Οργήν σου την δικαίαν, ταχύ πράϋνον Σώτερ, επί τους σε λυπούντας, ποικίλαις αμαρτίαις.

Σεισμού πυρός μανίας, κατακλυσμού κινδύνων, ανάγκης τε και βλάβης, Θεέ ρύσαι λαόν σου.

Ο ύδασι πάσαν κτίσιν, επιστηρίξας και την γην, ο των ανέμων λόγω σω, την κίνησιν ιθύνων, τον της αλώς κλυδωνισμόν, και όριον ψάμμου σοφώς θέμενος, ίνα γνώμεν το ύψος, της σης σοφίας Χριστέ, δος φως ημίν.

Μεγάλυνον ψυχή μου, της Τρισυποστάτου, και αδιαιρέτου, Θεότητος το κράτος.

**Θεοτοκίον.**

Μεγάλυνον ψυχή μου, την λυτρωσαμένην, ημάς εκ της κατάρας, Θεού αγνήν Μητέρα.

Υψηλοτέρα υπάρχεις, των ουρανών Θεοτόκε, τιμιωτέρα Χερουβείμ, νόων ενδοξοτέρα· όθεν χαρίτωσον σεμνή, τον πλέξαντα σοι ωδήν ηδύφθογγον, συν πρεσβείαις Αγίων, και απήμονας συντήρει τους πιστούς.

**Εξαποστειλάριον. Ήχος γ’ . Απόστολοι εκ Περάτων.**

Από Θρακών άχρι Κρήτης, γην της Ελλάδος και νήσους, ρύσαι σεισμού και κινδύνων, παρακαλούμέν σε Σώτερ, και δος ειρήνην τω κόσμω, τοις δ’ ορθοδόξοις το νίκος.

**Έτερον, όμοιον.**

Τους μεταστάντας του βίου, σεισμώ θαλάσση αέρι, δοκιμασίαις τε πάσαις, και φυσικαίς καταστροφαίς, ανάπαυσον Σώτερ κόλποις, Πατριαρχών και Δικαίων.

**Θεοτοκίον.**

Είδε Μωσής εν Σιναίω, Βάτον σε άφλεκτον αγνή, θαύμα θαυμάτων δηλούσα, το αειπάρθενον εν σοι, ως προ του τόκου Παρθένος, εν τούτω μείνασα αύθις.

**Αίνοι. Ήχος α’ . Των ουρανίων Ταγμάτων.**

Δεύτε πιστοί συνελθόντες ύμνοις προσοίσωμεν, Χριστώ τω Ζωοδότη, τω συστήσαντι κτίσιν, τω λόγω και κρεμάσαντι ουρανόν, ωσεί δέρριν και ύδατα, πάντα πηγαίς συναχθήναι όπως οφθή, της ξηράς ειπόντα πρόσωπον.

Την εντολήν παραβάντα του σου προστάγματος, του Παραδείσου άμα, τον Αδάμ συν τη Εύα, εξώρισας και έδωκας την αράν, τω βροτείω φυράματι, και συνταράττεις τη νεύσει σου τρόμω γην, εμβαλών εφ’ αμαρτάνοντας.

Τις αν εκφύγειε Σώτερ θνητός δυνήσεται, από οργής θυμού σου, αμαρτίαις ποικίλαις, εκών και ακουσίως πεποιηκώς; Πλην πηγαίς των δακρύων του, της μετανοίας εκπλύνειε ρυπαρόν, ου βολίδι τοξευθήσεται.

Ρύσαι σεισμού και ανάγκης δεινών και θλίψεων, κακώσεων κινδύνων, συμφορών πάσης βλάβης, αιρέσεων μανίας κατακλυσμού, πειρασμών πυρός ύδατος, των αλλοφύλων Ελλάδος πιστόν λαόν, και νοσούντας Σώτερ ίασαι.

**Δόξα. Ήχος πλ. α’ .**

Δεύτε πιστοί, στησώμεθα χορείαν, και οίκοις Θεού σπεύδοντες, προσοίσωμεν τον ύμνον, τω Δημιουργώ και Πλάστη απάσης της κτίσεως, πανευλαβώς ανακράζοντες· Κύριε παντοκράτορ, ον πάντα φρίσσει και τρέμει από προσώπου της δυνάμεώς σου, έπαρον την δικαίαν σου οργήν, αφ’ ημών των αμαρτωλών και κατακρίτων, και παύσον ταχέως τον κλόνον της φης, τα συντρίμματα ιώμενος, των ανθρώπων τω γένει, όπως απαύστως σε δοξάζομεν. Μακροθύμησον φιλάνθρωπε, δεόμεθά σου, επί την κληρονομίαν σου τήνδε, και ρύσαι τον χριστεπώνυμον της Ελλάδος λαόν, από πάσης ενεστώσης απειλής. Εξελού δε νυν ημάς, της τυραννίδος των παθών, του αρχεκάκου εχθρού, τρόποις μετανοίας ενδεικνύμενος, και παράσχου άφεσιν πταισμάτων, ειρήνην και το μέγα έλεος.

**Και νυν. Θεοτοκίον.**

Όπου δοξολογείται το όνομά σου Κύριε, εκείθεν και καταργείται του βελίαρ τα ένεδρα, ου δύναται γαρ ακούειν Αγγέλων τον Τρισάγιον ύμνον· διο αιτούμέν σου, τα πυρφόρα αυτού βέλη, τα καθ’ ημών κινούμενα απόσβεσον· και απειλής σεισμού εκλύτρωσαι λαόν, την σην πραΰνων οργήν, παντοδύναμε Ιησού, ο Θεός ημών.

Δοξολογία Μεγάλη και Απόλυσις.

**Μεγαλυνάρια.**

Φύλαττε σεισμού ημάς απειλής, κλονίζοντος Σώτερ, γης τα έγκατα και ψυχαίς, ιώ μολυνθείσαις παθών, δος μετανοίας, σεισμόν σωτηριώδη, ωφελιμώτατον.

Σώσον ημάς Σώτερ εκ πειρασμών, νόσων και κινδύνων, περιστάσεων δυσχερών, και καμοί προς δόξαν, υφάναντί σοι ύμνοις, δος αρετών τον πλούτον, και θείαν φώτισιν.

**Σημείωσις:**

**Εκλογή εις τον Πολυέλεον:**

Ψαλμός ργ (103), στίχοι: 1, 5, 19, 24, 30, 31, 32, 33, 35.

Ψαλμός με (45), στίχοι: 2, 3, 4, 7, 12.

Ψαλμός νθ (59), στίχοι: 2, 13.

Ψαλμός οστ (76), στίχοι: 15, 19.

Ψαλμός πδ (84), στίχοι: 4, 5.

Ψαλμός ξη (98), στίχος: 1.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2015/01/26.html